Resolució de 21 de juliol de 2016, d'inadmissió de la Reclamació 114/2016
Administración: Ajuntament de Sant Hipòlit de Voltregà
Que els ajuntaments reclamats informin la ciutadania sobre l'entitat reclamant.
La Reclamació demana valorar si els ajuntaments reclamats estan restringint la informació a la ciutadania sobre l'existència de l'associació reclamant; el que es demana no és accés a la informació pública, sinó que l'administració informi la ciutadania sobre l'existència i l'activitat d'una entitat privada; s'incompleix el requisit que les reclamacions tinguin per objecte sol·licituds prèvies d'informació pública.
La informació reclamada ja és coneguda per l'entitat reclamant, ja que és informació sobre ella mateixa, raó de més perquè la Reclamació sigui mancada de sentit.
Ajuntaments, Informació coneguda pel reclamant, Informació privada.
El 27 de juny de 2016 entra a la GAIP la Reclamació 114/2016, amb l'objecte de "posar de manifest l'incompliment dels ajuntaments de Sant Hipòlit i Les Masies de Voltregà de diferents aspectes referents a la qualitat i a la transparència de la comunicació pública.
A banda de tenir constància dels reiterats "oblits" en la resposta d'instàncies requerint informació per part de diferents ciutadans dels municipis, el que volem posar de manifest amb aquest escrit és el menysteniment cap a l'entitat que represento: "Salvem el Voltreganès, comissió anticorrupció del Voltreganès", amb NIF ------------------- i amb número d'inscripció al registre del Departament de Justícia ---------------------, d'aquests dos consistoris.
En aquests moments els dos ajuntaments s'han negat a inscriure i donar publicitat a la nostra entitat al web municipal, on sí que hi ha la resta d'entitats del Voltreganès.
A més, acollint-nos al Decàleg de bones pràctiques de la comunicació local pública (en vigència des de l'any 2014), els hem sol·licitat i ens estan negant un espai informatiu regular als webs del municipi i als respectius butlletins municipals.
Entenc que no els toca valorar la persecució política que estan exercint els alcaldes (...) d'aquests dos municipis del Voltreganès; per tant, només els demano que tinguin en consideració la documentació que acompanya aquest escrit per valorar si està restringint la informació als ciutadans de l'existència de la nostra associació als municipis".
A continuació d'aquesta exposició, la persona reclamant enumera i adjunta còpia de diversos documents que haurien estat presentats als ajuntaments de Les Masies de Voltregà i de Sant Hipòlit de Voltregà, o emesos per ells en resposta als anteriors.
Serien objecte d'aquests documents bàsicament les qüestions següents:
Els requisits per a l'admissió a tràmit de les reclamacions davant de la GAIP són el compliment dels terminis de reclamació, la legitimació i capacitat jurídica de la persona reclamant, el fet que l'Administració reclamada sigui un dels subjectes obligats per l'article 3.1 de la Llei 19/2014, del 29 de desembre, de transparència, accés a la informació pública i bon govern (LTAIPBG) i que l'objecte de la Reclamació sigui algun tipus de denegació d'informació pública (apartat 14 del Manual de Reclamacions de la GAIP).
En aquest cas, tal com s'argumenta tot seguit, no es compleix el darrer requisit, ja que ni s'acredita que les Administracions reclamades hagin denegat informació pública, ni el que es demana a la GAIP és pròpiament informació pública.
Segons l'article 2. b LTAIPBG, la informació pública és "la informació elaborada per l'Administració i la que aquesta té en el seu poder com a conseqüència de la seva activitat o de l'exercici de les seves funcions, inclosa la que li subministren els altres subjectes obligats d'acord amb el que estableix aquesta Llei", i és aquesta informació la que pot ser objecte del dret d'accés regulat pels articles 18 i següents de la mateixa Llei.
D'acord amb els antecedents, les sol·licituds adreçades als ajuntaments reclamats que la persona reclamant adjunta a la reclamació no tenen majoritàriament per objecte la sol·licitud d'informació pública, sinó altres tipus d'actuacions de les administracions municipals; d'aquestes sol·licituds l'únic que es pot qualificar com a sol·licitud d'accés a la informació és la que demana previsions sobre futures subvencions, que té una resposta probablement poc apropiada, per massa genèrica i inconcreta (si bé tampoc es pot qualificar d'incorrecte jurídicament, ja que remet a futures convocatòries), però l'objecte de la reclamació no és pròpiament aquesta resposta municipal.
En la presentació de la Reclamació, l'entitat reclamant focalitza la seva petició a la GAIP a valorar, sobre la base de la documentació adjuntada, si els ajuntaments reclamats estan restringint la informació a la ciutadania sobre l'existència de l'associació reclamant.
Per tant, el que es demana no és accés a la informació pública, sinó que l'administració informi la ciutadania sobre l'existència i l'activitat d'una entitat privada.
S'incompleix, per tant, l'article 39 LTAIPBG, que disposa que les reclamacions davant la GAIP han de tenir per objecte sol·licituds prèvies d'informació pública, que no haurien estat resoltes satisfactòriament per l'Administració reclamada.
A més, la informació reclamada ja és coneguda per l'entitat reclamant, ja que és informació sobre ella mateixa, raó de més perquè la Reclamació sigui mancada de sentit.
Per les raons exposades, procedeix inadmetre aquesta Reclamació.